Meddelelse fra det ungarske ministerium for innovation og teknologi i henhold til artikel 3, stk. 2, i Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og udvinding af kulbrinter

Udbud af koncession til prospektering, efterforskning og udvinding af kulbrinter ved koncession i Csorna-området

(2019/C 183/12)

På vegne af den ungarske stat indkalder den ungarske minister for innovation og teknologi (»den kontraherende myndighed« eller »ministeren«), der er ansvarlig for minedrift, hermed ansøgninger om koncession på prospektering, efterforskning og udvinding af kulbrinter i henhold til lov CXCVI af 2011 om nationale aktiver (»loven om nationale aktiver«), lov XVI af 1991 om koncessioner (»koncessionsloven«) og lov XLVIII af 1993 om minedrift (»mineloven«) på nedenstående betingelser.

1. Ministeren indkalder ansøgninger, tildeler koncessioner og indgår koncessionskontrakter i samarbejde med den ungarske styrelse for minedrift og geologi (MBFSZ) efter reglerne i koncessionsloven og mineloven. Ansøgninger, der opfylder udbudsspecifikationerne, vurderes af et evalueringsudvalg nedsat af ministeren.

Efter indstilling fra evalueringsudvalget træffer ministeren afgørelse om tildeling af koncessionen i overensstemmelse med koncessionslovens § 5, stk. 1 (1) og kan derefter på dette grundlag indgå en koncessionskontrakt med den udvalgte ansøger.

Udbudssproget er ungarsk.

2. Udbuddet er åbent for enhver ungarsk eller udenlandsk fysisk person med handleevne og enhver gennemsigtig organisation som defineret i loven om nationale aktiver, der opfylder udbudsspecifikationerne. Der er også mulighed for fælles afgivelse af bud. Hvis to eller flere bydende afgiver et fælles bud på denne koncessionsaktivitet, skal en af dem udpeges som repræsentant, men de hæfter alle solidarisk for koncessionskontraktens gennemførelse. Inden- og udenlandske bydende vil blive behandlet på lige fod under udbudsforløbet.

Den bydende, der underskriver koncessionskontrakten (»koncessionshaveren«), skal med henblik på udførelse af koncessionsaktiviteten med brug af egne midler senest 90 dage efter aftalens ikrafttræden oprette et selskab med hjemsted i Ungarn (»koncessionsselskabet«). Koncessionshaveren skal på tidspunktet for dette selskabs stiftelse, og i al den tid hvor det består, besidde flertallet af dets aktier eller kapitalandele, interesser og stemmerettigheder og skal som ejer forpligte sig til at håndhæve de i koncessionskontrakten indeholdte krav over for koncessionsselskabet. Koncessionsselskabet har som mineoperatør de rettigheder og forpligtelser, der følger af koncessionskontrakten.

3. Koncessionens varighed: 20 år fra koncessionskontraktens ikrafttræden. Denne varighed kan forlænges én gang uden yderligere udbud i en periode svarende til højst halvdelen af dens oprindelige varighed, hvis koncessionshaveren og koncessionsselskabet rettidigt har opfyldt alle deres forpligtelser ifølge kontrakten.

4. Oplysninger om koncessionsområdet

Koncessionsområde: Området er beliggende inden for de i tabellen nedenfor angivne kommuner i komitaterne Győr–Moson–Sopron og Veszprém:

Kommune Komitat Kommune Komitat Abda Győr–Moson–Sopron Marcaltő Veszprém Acsalag Győr–Moson–Sopron Markotabödöge Győr–Moson–Sopron Árpás Győr–Moson–Sopron Mérges Győr–Moson–Sopron Babót Győr–Moson–Sopron Mezőlak Veszprém Bágyogszovát Győr–Moson–Sopron Mihályi Győr–Moson–Sopron Barbacs Győr–Moson–Sopron Mórichida Győr–Moson–Sopron Beled Győr–Moson–Sopron Mosonszentmiklós Győr–Moson–Sopron Bezi Győr–Moson–Sopron Nagyacsád Veszprém Bodonhely Győr–Moson–Sopron Nagygyimót Veszprém Bogyoszló Győr–Moson–Sopron Nemesgörzsöny Veszprém Börcs Győr–Moson–Sopron Osli Győr–Moson–Sopron Bősárkány Győr–Moson–Sopron Öttevény Győr–Moson–Sopron Cakóháza Győr–Moson–Sopron Páli Győr–Moson–Sopron Csikvánd Győr–Moson–Sopron Pápa Veszprém Csorna Győr–Moson–Sopron Pásztori Győr–Moson–Sopron Dör Győr–Moson–Sopron Potyond Győr–Moson–Sopron Egyed Győr–Moson–Sopron Rábacsanak Győr–Moson–Sopron Enese Győr–Moson–Sopron Rábacsécsény Győr–Moson–Sopron Farád Győr–Moson–Sopron Rábapatona Győr–Moson–Sopron Fehértó Győr–Moson–Sopron Rábapordány Győr–Moson–Sopron Felpéc Győr–Moson–Sopron Rábaszentandrás Győr–Moson–Sopron Gecse Veszprém Rábaszentmihály Győr–Moson–Sopron Gyarmat Győr–Moson–Sopron Rábaszentmiklós Győr–Moson–Sopron Gyömöre Győr–Moson–Sopron Rábatamási Győr–Moson–Sopron Győr Győr–Moson–Sopron Rábcakapi Győr–Moson–Sopron Győrsövényház Győr–Moson–Sopron Sobor Győr–Moson–Sopron Győrszemere Győr–Moson–Sopron Sopronnémeti Győr–Moson–Sopron Ikrény Győr–Moson–Sopron Szany Győr–Moson–Sopron Jánossomorja Győr–Moson–Sopron Szárföld Győr–Moson–Sopron Jobaháza Győr–Moson–Sopron Szerecseny Győr–Moson–Sopron Kapuvár Győr–Moson–Sopron Szil Győr–Moson–Sopron Kisbabot Győr–Moson–Sopron Szilsárkány Győr–Moson–Sopron Kisfalud Győr–Moson–Sopron Takácsi Veszprém Kóny Győr–Moson–Sopron Tárnokréti Győr–Moson–Sopron Koroncó Győr–Moson–Sopron Tét Győr–Moson–Sopron Lébény Győr–Moson–Sopron Vadosfa Győr–Moson–Sopron Lovászpatona Veszprém Vaszar Veszprém Maglóca Győr–Moson–Sopron Veszkény Győr–Moson–Sopron Magyarkeresztúr Győr–Moson–Sopron Zsebeháza Győr–Moson–Sopron Malomsok Veszprém

Dæklag i koncessionsområdet: overflade og grundfjeld: 5 000 meter under Østersøens havoverflade.

Områder, der er ryddet for at skabe plads til et udvindingssted for mineralske kulbrinteressourcer, indbefattes ikke i koncessionsområdet.

Hjørnekoordinaterne, der afgrænser koncessionsområdet, kan ses i det ungarske koordinatsystem, mens data om de områder, der er ryddet for at skabe plads til udvindingssteder for mineralske kulbrinteressourcer, og som ikke er indbefattet i koncessionsområdet, kan ses på webstedet for den ungarske styrelse for minedrift og geologi (www.mbfsz.gov.hu/) ved at klikke på rullemenuen »Koncesszió« (»koncessioner«) og på webstedet for ministeriet for innovation og teknologi (http://www.kormany.hu/hu/innovacios-es-technologiai-miniszterium).

Koncessionsområdets areal: 1 043 km2.

Områder på udvindingssteder, hvis dæklag befinder sig højere oppe end koncessionsområdets dæklag, og hvis grundfjeld svarer til eller fortsætter længere ned end koncessionsområdets grundfjeld, indbefattes ikke i koncessionsområdet.

5. Minimumskoncessionsafgift (netto): 291 000 000 HUF (to hundrede og enoghalvfems millioner forint) plus moms, men der kan afgives bud på et højere fast beløb. Når resultatet er bekendtgjort, skal den udvalgte ansøger indbetale koncessionsbeløbet på den måde og senest den dato, der er angivet i koncessionskontrakten.

6. Deltagelse i koncessionsudbuddet er betinget af betaling af et gebyr på 10 000 000 HUF (ti millioner forint) plus moms. Dette beløb indbetales som angivet i udbudsmaterialet. Deltagelsesgebyret skal være indbetalt på den konto, der er angivet i udbudsmaterialet, senest kl. 23.59 på dagen før fristen for indgivelse af bud.

7. Ud over betaling af dette deltagelsesgebyr skal de bydende som betingelse for, at deres bud er gyldige, indbetale et depositum på 50 000 000 HUF (halvtreds millioner forint) senest kl. 23.59 på dagen før budfristens udløb som garanti for, at deres bud er bindende. Dette depositum tilfalder den kontraherende myndighed, hvis den bydende trækker sit bud tilbage, eller hvis den bydende får tildelt koncessionen, men ikke undertegner kontrakten eller ikke betaler koncessionsafgiften med det beløb, på den måde eller inden for den frist, der er fastsat i kontrakten. Depositummet indbetales som angivet i udbudsmaterialet.

8. For så vidt angår konventionel udvinding af kulbrinter og den udvindingsafgift, der er gældende på datoen for indgivelse af bud i henhold til mineloven i de tilfælde, der er omhandlet i minelovens § 20, stk. 3, litra e) og i), og § 20, stk. 5, udgør den udvindingsafgift, der skal betales på grundlag af koncessionskontrakten, som minimum 16 % i overensstemmelse med ministerens afgørelse. Som supplement til minumumsudvindingsafgiften kan der i buddene indgå et standardiseret tillægsbeløb, såfremt de resulterende beløb anføres i koncessionskontrakten for alle ovenstående tilfælde og betales i hele koncessionens løbetid.

9. Juridiske, finansielle, tekniske og andre vilkår og oplysninger om udbuddet kan findes i udbudsmaterialet.

10. Udbudsmaterialet kan rekvireres fra kundeservicekontoret hos den ungarske styrelse for minedrift og geologi (Columbus utca 17-23, 1145 Budapest, Ungarn, tlf. +36 13012900) på hverdage mellem kl. 8.00 og kl. 14.00 indtil dagen før budfristens udløb ved fremlæggelse af tilstrækkelig dokumentation for, at prisen for udbudsmaterialet er betalt. Den ungarske styrelse for minedrift og geologi vil udstede en kvittering til køberen i dennes navn.

Ved køb af udbudsmaterialet skal køberen for at kunne kontaktes og få tilsendt oplysninger også indlevere en oplysningsformular, som kan downloades fra webstedet for den ungarske styrelse for minedrift og geologi (www.mbfsz.gov.hu/) ved at klikke på rullemenuen »Koncesszió«.

11. Prisen på udbudsmaterialet er 100 000 HUF (et hundrede tusind forint) plus moms, som skal indbetales på den ungarske styrelse for minedrift og geologis bevillingsrammekonto med nummeret 10032000-01417179-00000000. Overførslen skal ledsages af en meddelelse med koden CSCHDV og navnet på den part, der køber udbudsmaterialet. Prisen for udbudsmaterialet kan ikke betales kontant og refunderes hverken helt eller delvis. Hvis udbudsmaterialet ikke bliver modtaget, refunderes betalingen for udbudsmaterialet til køberen senest fem dage efter budfristens udløb.

12. Kun personer, der har købt udbudsmaterialet og betalt både deltagelsesgebyr og depositum, kan afgive bud. Ved afgivelse af fælles bud er det kun nødvendigt for én af de bydende at købe udbudsmaterialet.

13. Buddene skal indleveres personligt den 25. september 2019 mellem kl. 10.00 og kl. 12.00 på kundekontoret i den ungarske styrelse for minedrift og geologi (adresse: Columbus utca 17-23, 1145 Budapest, Ungarn) på ungarsk som angivet i udbudsmaterialet.

14. Fra og med dets indlevering og indtil udbudsprocedurens afslutning er og forbliver buddet bindende for den bydende. Den bydende kan ikke frasige sig ansvaret for at have afgivet et bindende bud.

15. Ministeren forbeholder sig ret til at erklære udbuddet for resultatløst. Der kan i så fald ikke gøres noget krav gældende hverken over for ministeren for innovation og teknologi, den ungarske stat repræsenteret ved ministeren eller ministeriet for innovation og teknologi.

16. Den udvalgte ansøger vil få eneret til prospektering, eftersøgning og udvinding af kulbrinter i koncessionsområdet i koncessionsperioden via det koncessionsselskab, der skal oprettes til dette formål. Så snart afgørelsen om afgrænsning af udvindingsområdet er trådt i kraft, vil koncessionen på prospekteringsområdet blive begrænset til udvindingsområdet.

17. Hver bydende må kun indgive ét bud.

18. Fristen for tildeling af koncessionen: Senest 90 dage efter budfristens udløb.

19. Den kontraherende myndighed sikrer ligebehandling mellem de bydende og anvender ikke nogen prioriteringskriterier.

20. Kriterier for tildeling af koncessionen

I) Kriterier angående indholdet af prospekteringsprogrammet for koncessionsaktiviteten: — prospekteringsprogrammets faglige fortrin (programmets udformning med henblik på maksimal prospektering af kulbrinter) — prospekteringens planlagte varighed — den finansielle forpligtelse under gennemførelsen af prospekteringsprogrammet — hvor tidssvarende de planlagte tekniske løsninger er — hvilke foranstaltninger der vil blive truffet for at beskytte miljøet og forebygge og mindske skader under koncessionsaktiviteten — hvor hurtigt produktionen forventes at kunne blive sat i gang (efter lovgivningen senest inden for fem år).

II) Kriterier angående den bydendes evne til at opfylde koncessionskontrakten: — den bydendes finansielle situation og ressourcer til finansiering af det arbejde, der skal udføres på koncessionen, og hvor stor en del af disse ressourcer den bydende selv kan tilvejebringe — den samlede værdi af den bydendes aktiviteter i forbindelse med udvinding af kulbrinter inden for de tre år, som går forud for koncessionsudbuddet.

III) Kriterier angående de finansielle forpligtelser, der er fastsat i koncessionskontrakten: — størrelsen på den samlede koncessionsafgift, der tilbydes sammenlignet med den af ministeren fastsatte minimumsafgift — størrelsen på det standardiserede tillægsbeløb til udvindingsafgiften, der tilbydes sammenlignet med den af ministeren fastsatte minimumsafgift.

De nærmere kriterier og den lovgivning, der gælder for tilladelse til og gennemførelse af koncessionsaktiviteten, fremgår af udbudsmaterialet.

21. Koncessionskontrakten

Koncessionskontrakten indgås senest 90 dage efter bekendtgørelse af udbudsresultatet. Denne frist kan af ministeren forlænges én gang med højst 60 dage.

Den bydende, der får tildelt kontrakten, får eneret til under hele koncessionens varighed at udføre den statsregulerede aktivitet (prospektering, efterforskning og udvinding af kulbrinter i et afgrænset område), der er omfattet af koncessionen, i overensstemmelse med gældende lovgivning og koncessionskontrakten.

Med henblik på afgivelse af bud henvises til minelovens § 22/A, stk. 13, hvori det er fastsat, at en mineoperatørs prospekteringsret eller prospekteringstilladelse for kulbrinters vedkommende ikke må omfatte et prospekteringsareal på over 20 000 km2. Ved fastlæggelse af prospekteringsområdet skal der tillige tages hensyn til prospekteringsområder, som måtte tilhøre mineoperatører, der — i henhold til retsakt V af 2013 i den borgerlige lovbog — kontrollerer den mineoperatør, som ansøger om prospekteringsret eller prospekteringstilladelse. Ved fælles bud skal de bydende hver især overholde dette kriterium.

Udkastet til koncessionskontrakten er vedlagt udbudsmaterialet.

22. Oplysninger om udbudsproceduren kan udelukkende på ungarsk rekvireres skriftligt efter køb af udbudsmaterialet på den i udbudsmaterialet angivne måde. Den ungarske styrelse for minedrift og geologi vil fremsende svar til alle parter ved brug af den e-mailadresse, der blev opgivet på oplysningsformularen ved købet af udbudsmaterialet.

Budapest, marts 2019. Prof. dr. László PALKOVICS Minister

(1) På tidspunktet for bekendtgørelsen af dette udbud ligger ansvaret for minedrift hos ministeren for innovation og teknologi, og ansvaret for tilsyn med statsejede aktiver ligger hos ministeren uden portefølje med ansvar for forvaltningen af nationale aktiver, i overensstemmelse med § 116, stk. 3, og § 144, stk. 1, i regeringsdekret nr. 94/2018 af 22. maj 2018 om pligter og beføjelser for regeringsmedlemmer.